DA-raadslid gepos nadat Speaker uitgestem wordVictor Manyati kort nadat die speaker uitgestem is. Foto: Raahil Sain/ANA Die DA het Maandag die lidmaatskap van Victor Manyati, ŉ raadslid van die Nelson Mandelabaai-metro, beëindig. Dit kom nadat Manyati sy party verraai het deur buite stemming te bly toe daar tydens ŉ raadsvergadering gestem is oor die verwydering van Jonathan Lawack as speaker van die raad. Lawack is met 60 stemme teenoor 59 stemme uit sy posisie verwyder. Johan Mettler, die munisipale bestuurder, is nou voorsittend by die raadsvergadering en het regsadvies bekom oor die omvang van sy gesag. Mettler het gesê sy gesag is net uitgebrei tot voorsittende beampte totdat ŉ nuwe speaker verkies is. Volgens die regsadvies wat Mettler bekom het, is hy nie by magte om die vergadering te verdaag soos die DA versoek het nie. Intussen het James Selfe, uitvoerende voorsitter van die DA se federale raad, in ŉ brief wat deur Mettler voorgelees is aangedui dat die party Manyati se lidmaatskap beëindig het nadat hy in die openbaar aangedui het dat hy die party sal verlaat. Selfe versoek Mettler in die brief om ŉ vakature te verklaar. Manyati het na afloop van die stemproses gesê hy sal nie saam met die DA stem oor enige ander mosie nie, insluitend die mosie wat gebring is om Athol Trollip uit sy amp as uitvoerende burgemeester te verwyder. “Ek het ŉ nugter besluit geneem om nie vandag saam met die DA te stem nie. Ek het persoonlike redes,” het Manyati gesê. “Ek het verandering in hierdie metro nodig. Inteendeel, ek kort nie net verandering in hierdie metro nie, maar in die hele land.” Manyati het daarna gesê hy sal die DA verlaat en beweer swart raadslede is nie gelukkig met die party nie. Die mosie teen die speaker is deur die UDM se Mongameli Bobani gebring. Raadslede van die opposisiepartye het gejuig en gedans nadat Lawack uit sy posisie verwyder is.